ÅRSBERETNING UDARBEJDET I OVERENSSTEMMELSE MED PUNKT 8 I DE OPERATIVE BESTEMMELSER I ADFÆRDSKODEKSEN FOR VÅBENEKSPORT I DEN EUROPÆISKE UNION

(1999/C 315/01)

1. Resumé

Adfærdskodeksen for våbeneksport i Den Europæiske Union blev vedtaget den 8. juni 1998. I kodeksen fastlagdes en procedure for udarbejdelse af en årsberetning, hvoraf denne er den første i rækken. Der er gjort betydelige fremskridt i løbet af den korte tid, der er forløbet, siden kodeksen blev iværksat. Medlemsstaternes erfaringer med hensyn til meddelelser og konsultationer om våbeneksport har været positive. Kodeksen har banet vej for større åbenhed mellem regeringerne om våbenhandel og har sat medlemsstaterne i stand til i højere grad at optræde samlet, når de på nationalt plan skal træffe afgørelse om udstedelse af våbentilladelser. Med kodeksen er der endvidere skabt et forum, hvor medlemsstaterne kan drøfte deres betænkeligheder, når der er tale om spørgsmål vedrørende regional stabilitet og menneskerettigheder. Kodeksen har fået tilslutning fra en række lande uden for EU, idet de associerede lande i Central- og Østeuropa og Cypern, de EFTA-lande, der er medlemmer af EØS, samt Canada alle er enige om at tilslutte sig disse principper.

Overvejelserne vedrørende kodeksen efter det første år giver ikke kun lejlighed til at gøre status over de indvundne erfaringer, men også til at overveje den fremtidige udvikling af samarbejdet. Beretningen er følgelig inddelt i fire dele. Først gennemgås en række spørgsmål vedrørende den praktiske gennemførelse af kodeksen. Dernæst gennemgås nogle retningslinjer, som er vedtaget af Gruppen vedrørende Eksport af Konventionelle Våben (Coarm) med henblik på yderligere at forbedre gennemførelsen af kodeksen. Herefter indkredses de prioriterede mål for en fremtidig koordineret indsats. Beretningens afsluttende del indeholder nogle statistiske oplysninger om medlemsstaternes eksport af konventionelle våben. I erkendelse af medlemsstaternes ønske om større åbenhed har Rådet besluttet at offentliggøre beretningen.

2. Indledning

Rådet vedtog adfærdskodeksen for våbeneksport i Den Europæiske Union den 8. juni 1998. Det oprindelige forslag til kodeks blev fremsat i slutningen af januar 1998 og blev derefter drøftet på flere møder i Gruppen vedrørende Eksport af Konventionelle Våben og i den politiske komité.

Kodeksen bygger på de fælles kriterier for våbeneksport, der blev vedtaget på Det Europæiske Råds møder i Luxembourg og Lissabon i 1991 og 1992; med kodeksen indføres en mekanisme for informationsudveksling og konsultation. Det er første gang en gruppe stater gør brug af en sådan mekanisme i forbindelse med deres eksport af konventionelle våben. Vedtagelsen af kodeksen indvarslede en ny fase i EU's udvikling af en fælles strategi for våbeneksport som en del af den fælles udenrigs- og sikkerhedspolitik i overensstemmelse med artikel 11 og 17 i traktaten om Den Europæiske Union. Kodeksen fastsætter høje minimumsstandarder for forvaltning og tilbageholdenhed i alle medlemsstater for så vidt angår overførsel af konventionelle våben. Den tager sigte på at udbygge udvekslingen af relevante oplysninger med henblik på at skabe større gennemsigtighed i forbindelse med våbenhandel. Konvergensen med hensyn til medlemsstaternes nationale eksportpolitik, på grundlag af adfærdskodeksen, er i overensstemmelse med medlemsstaternes ønske om at opretholde en forsvarsindustri som del af deres industrielle grundlag og deres forsvarsindsats. Konvergensprocessen er ligeledes i overensstemmelse med omlægningen af og samarbejdet inden for den europæiske forvarsindustri.

I overensstemmelse med punkt 8 i de operative bestemmelser foretages hermed den første årlige gennemgang af adfærdskodeksen. Gennemgangen omfatter alle kodeksens aspekter, dvs. såvel fortolkningen som anvendelsen af kriterierne for eksport af konventionelle våben samt gennemførelsen af de operative bestemmelser. Endvidere peges der på områder, hvor der eventuelt er behov for forbedringer. Som led i gennemgangen har hver medlemsstat tilsendt de øvrige medlemsstater en årsberetning om sin eksport af konventionelle våben og om gennemførelsen af kodeksen.

3. Hvordan virker adfærdskodeksen? - Erfaringerne med gennemførelsen

Medlemsstaternes erfaringer med gennemførelsen af kodeksen i løbet af det første år, der er gået siden dens iværksættelse, har været positive. Kodeksen har øget den gensidige forståelse af medlemsstaternes politik vedrørende konventionelle våben - dels direkte gennem udsendelse af meddelelser om afslag og gennem konsultationer, dels indirekte ved at bidrage til at skabe en atmosfære, der er præget af øget gennemsigtighed og større åbenhed.

Den særlige konsultationsmekanisme, der er indført med kodeksen, skønnes at have fungeret effektivt. Der er udsendt et stort antal meddelelser om afslag, og medlemsstaterne har indledt aktive konsultationer om konkrete spørgsmål vedrørende eksporttilladelser.

Den styrkede dialog om gennemførelsen og fortolkningen af adfærdskodeksen på nationalt plan har været værdifuld. Dette praktiske samarbejde, der bygger på kodeksens principper og operative bestemmelser, bidrager til at tilvejebringe konvergens mellem EU-medlemsstaternes politikker og procedurer for våbeneksport.

Medlemsstaterne har indtrængende opfordret ikke-EU-lande til at tiltræde principperne i kodeksen og har udtrykt tilfredshed med, at de associerede lande i Central- og Østeuropa og Cypern, de EFTA-lande, der er medlemmer af EØS, samt Canada har tilsluttet sig disse principper. Disse lande har erklæret, at de er enige i de principper, der er fastlagt i EU's adfærdskodeks, og vil anvende dem på nationalt plan som rettesnor for deres egne afgørelser om eksporttilladelser. I overensstemmelse med kodeksen er nogle af disse lande nu begyndt at udsende oplysninger om kontrolprocedurerne for deres eksport af konventionelle våben.

Selv om erfaringerne med gennemførelsen af adfærdskodeksen således generelt har været meget positive, er der fortsat spørgsmål, som bør afklares og uddybes yderligere. Forbedringen af kodeksens effektivitet med henblik på yderligere at højne de høje fælles europæiske standarder for våbeneksport vil således være en løbende proces, hvori den årlige gennemgang indgår som et væsentligt element.

I løbet at det første år, der er gået, siden adfærdskodeksen trådte i kraft, har Coarm drøftet en række spørgsmål vedrørende den praktiske gennemførelse af kodeksen. Medlemsstaterne har drøftet følgende spørgsmål af særlig betydning:

- de nærmere enkeltheder vedrørende konsultationsprocessen

- en præcisering af definitionerne i kodeksen

- kodeksens retlige status

- mulighederne for at styrke deltagelsen af lande, der har tilkendegivet deres tilslutning til kodeksens principper

- nogle landes bekymring for, at ordningen for meddelelse om afslag overbelastes, såfremt der ikke fastsættes passende tærskelværdier, især når de endelige brugere er privatpersoner

- muligheden for at tage hensyn til modtagerlandes deltagelse i FN's register over overførsler af konventionelle våben ved behandlingen af ansøgninger om våbeneksporttilladelser

- fortolkningen af våbenembargoer, navnlig for så vidt angår udstyr, der anvendes i forbindelse med humanitære hjælpeaktioner.

Endvidere har en særlig arbejdsgruppe nedsat af Coarm drøftet den endelige udformning af en fælles europæisk liste over militært udstyr. Der pågår fortsat drøftelser om tilføjelse af yderligere produkter til denne liste. Forskellige nationale forslag er til drøftelse med henblik på at opstille en fælles europæisk liste over militært udstyr, der afspejler aktuelle hensyn til den internationale sikkerhed og menneskerettighederne.

4. Retningslinjer vedtaget af Coarm med henblik på at forbedre den praktiske gennemførelse af adfærdskodeksen

I løbet af det første år, der er gået, siden kodeksen trådte i kraft, har Coarm vedtaget følgende retningslinjer:

- I forbindelse med meddelelse om afslag indføres der et løbenummer til angivelse af oprindelseslandet og afslagets nummer (ledsaget af fællesskabsakronymet for den pågældende medlemsstat og med angivelse af årstallet).

- Der gives i henhold til adfærdskodeksen meddelelse om afslag, der er appelleret i henhold til de nationale procedurer, med angivelse af, at der endnu ikke er truffet endelig afgørelse.

- Afgørelser om at inddrage tilladelser behandles på samme måde som afslag på ansøgninger om tilladelser.

- Der er opnået enighed om at anvende det såkaldte østrigske formandskabsforslag som grundlag for de fortsatte drøftelser om den fælles liste over udstyr. Alle medlemsstater vil fortsat blive underrettet om afslag vedrørende produkter, der er underlagt medlemsstaternes nationale kontrol, men som ikke er omfattet af ovennævnte liste. Medlemsstater, der ikke fører kontrol med disse produkter, underretter de øvrige medlemsstater herom.

- Ikke-EU-lande, der har tilkendegivet, at de tilslutter sig kodeksens principper og kriterier, og som er inddraget i omlægningen af den europæiske forsvarsindustri, gives adgang til fortolkningen af kodeksens principper og kriterier, der er under stadig udvikling. Dette indebærer ikke, at der gives adgang til oplysninger, der stilles til rådighed som led i de procedurer, der er omhandlet i kodeksens operative bestemmelser.

- Delegationerne kan tage en hvilken som helst sag vedrørende våbeneksport op til drøftelse i Coarm, såfremt dette anses for at være hensigtsmæssigt i forbindelse med overvejelser vedrørende tildeling af våbentilladelse på nationalt plan.

- Meddelelser om afslag, der er blevet udsendt i henhold til de internationale eksportkontrolordninger, vil også blive udsendt som meddelelser om afslag i henhold til adfærdskodeksen, såfremt de er relevante for kodeksens anvendelsesområde.

- Der fastsættes for konsultationsproceduren som omhandlet i punkt 3 i kodeksens operative bestemmelser en tidsfrist på to til fire uger fra tidspunktet for modtagelsen af anmodningen om konsultationer, medmindre de berørte parter er nået til enighed om en anden tidsfrist.

- Når en våbenembargo ophæves, bortfalder afslag, der udelukkende er givet som følge af embargoen, medmindre det land, der har givet afslaget, inden for en frist på en måned forlænger dette i henhold til andre af kodeksens kriterier.

5. Prioriterede mål for en fremtidig koordineret indsats

Adfærdskodeksen er et enestående dokument, der vidner om EU's engagerede indsats for at opretholde høje fælles standarder for våbeneksport. Der er imidlertid tale om et nyt dokument, og denne gennemgang kan derfor kun afspejle de første foreløbige erfaringer, der er gjort med gennemførelsen heraf. For at forbedre kodeksen, tilvejebringe øget gennemsigtighed, øge harmoniseringen og fremme respekten for menneskerettighederne, har man indkredset nogle centrale områder med henblik på yderligere overvejelser og foranstaltninger i den nærmeste fremtid:

I. Den endelige udformning af den fælles europæiske liste over militært udstyr er et højt prioriteret mål. Det er nødvendigt, at denne liste afspejler de nuværende trusler mod freden og sikkerheden på internationalt plan og mod respekten for menneskerettighederne. Listen skal udgøre et af adfærdskodeksens bærende elementer og bør derfor ikke begrænses til blot at være den laveste fællesnævner for de nuværende nationale kontrollister.

II. Med henblik på yderligere at forbedre gennemførelsen af adfærdskodeksen bestræber medlemsstaterne sig på at nå til en fælles fortståelse af, hvad en "i det væsentlige identisk transaktion" er. Medlemsstaterne vil fortsat høre hinanden forud for de egenlige konsultationer med henblik på at fastslå, om konkrete transaktioner i det væsentlige er identiske eller ej.

III. For at bistå medlemsstaterne i deres overvejelser vedrørende udstedelse af eksporttilladelser på nationalt plan bør der i meddelelsen om afslag gives en mere fyldestgørende begrundelse for afslaget. Dette vil lette forståelsen af medlemsstaternes generelle bevæggrunde for at give afslag og gøre det nemmere for medlemsstaterne af afgøre, om afholdelse af konsultationer er berettiget i sager, hvor den påtænkte eksport ikke kan betragtes som i det væsentlige identisk.

IV. Medlemsstaterne udveksler fortsat oplysninger om nationale fortolkninger af FN-, EU- samt OSCE-embargoer med henblik på at nå til en fælles fortståelse og indføre en fælles praksis.

Endvidere glæder medlemsstaterne sig over det moratorium for import, eksport og fremstilling af lette våben, som er indført af Det Økonomiske Fællesskab af Vestafrikanske Stater (Ecowas), og vil fortsætte drøftelserne om, hvorledes der kan tages hensyn til de principper, der ligger til grund for moratoriet, i deres overvejelser vedrørende udstedelse af eksporttilladelser på nationalt plan.

6. Oplysninger om medlemsstaternes konventionelle våbeneksport og gennemførelsen af adfærdskodeksen

>TABELPOSITION>

NB:

Ikke alle lande har været i stand til at videregive disse oplysninger på grund af gældende procedurer eller lovgivning vedrørende våbeneksportkontrol eller databeskyttelse.